《趵突泉》
清代·顾我锜

泰山之水环山来，阴崖汩汩逝不回。陡然一落不复见，渴马立不空崔嵬。

济南城西天下绝，珍珠金线交横发。伏流到此倏复通，平地跳出三白龙。

初疑风雨至，万籁翻空波撼地。继若骊宫倾，珠玑瑟瑟腾光晶。

雷奔箭激不可以逼视，夭矫势欲升天行。其旁有高楼，缥缈如仙灵。

流丹百仞映涯涘，飞沫万点喷檐楹。挥手倚楼坐，对此可以倾醁醽。

吾闻匡庐瀑，天绅倒挂双峰麓。又闻太华顶，绿净红酣池万顷。

未若兹水虚可惊，倒行逆出相喧争。乘风我欲破空去，转恐平地洪涛生。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。